Video: Betogers bestook vragmotor met petrolbommeDie uitgebrande vragmotor. (Foto: Verskaf) Betogers het Donderdagoggend ŉ vragmotor met petrolbomme op ŉ grondpad tussen Villiersdorp en Botrivier in die Overberg bestook waarna die insittendes in die doodsnikke uit die vragmotor kon spring voordat dié voertuig in vlamme gehul is. Volgens Thinus Kershoff, eienaar van LM-vervoer, het die bestuurder van die vragmotor en ŉ agterryer vanoggend ŉ padroller met een van dié vervoermaatskappy se vragmotors vervoer toe hulle op ŉ betoging op die N2 naby Botrivier afkom. Die bestuurder van die vragmotor het besluit om eerder ŉ ompad te ry waarna hy op ŉ grondpad tussen Botrivier en Villiersdorp afgedraai het. ŉ Groep van tussen 25 en 30 betogers het die vragmotor egter op dié pad voorgekeer en met klippe bestook. “Hulle het die vragmotor se vensters stukkend gegooi en weens die groot vrag kon die bestuurder natuurlik nie vinnig genoeg omdraai nie. Die betogers het op die [insittendes] toegesak waarna hulle uitgespring het. Hulle het gevlug vir hulle lewe,” verduidelik Kershoff. Die twee kon daarin slaag om ongedeerd uit die vragmotor te spring voordat die betogers petrolbomme in die vragmotor gegooi het. Die uitgebrande vragmotor. (Foto: Verskaf) Kershoff skat dat die skade aan die vragmotor en sy vrag byna R3 miljoen gaan beloop. Hy vertel dat die voorhaker van die vragmotor uitgebrand het, asook die kajuit van die padroller. Die vragmotor se sleepwa het ook skade opgedoen. Volgens Johan Smith, ’n versekeraar wat deur Kershoff na die toneel ontbied is, kon die polisie deur middel van waterkanonne die vlamme blus. Die plaaslike brandweer het ook hand bygesit. Siyabulela Malo, woordvoerder van die polisie, het die voorval aan Maroela Media bevestig. Malo vertel dat die betoging reeds Woensdagaand ná ŉ gemeenskapsvergadering opgevlam het. Dié vergadering was glo nie suksesvol nie waarna sowat 300 mense tot protesaksie oorgegaan het. Volgens Malo is verskeie sake van openbare geweld en kwaadwillige skade aan eiendom aanhangig gemaak. Niemand is nog in verband met die voorval in hegtenis geneem nie. Die polisie was op die toneel om die situasie in bedwang te bring. https://youtu.be/FPyA5cvDdIo